**ДО**

**ПРЕДСЕДАТЕЛЯ НА  
ОБЩИНСКИ СЪВЕТ**

**ПАЗАРДЖИК**

**П Р Е Д Л О Ж Е Н И Е**

**от Тодор Попов - Кмет на Община Пазарджик**

**ОТНОСНО:** Упълномощаване на Кмета на Общината като представител на Община Пазарджик в Общото събрание на акционерите на „Тролейбусен транспорт - Пазарджик” АД, ЕИК: 201552200, със седалище: гр. Пазарджик, ул. "Христо Касабвелев" №5, за гласуване по дневния ред в предстоящото му заседание.

**УВАЖАЕМИ ГОСПОДИН ПРЕДСЕДАТЕЛ,**

"Тролейбусен транспорт-Пазарджик" АД, ЕИК: 201552200, е акционерно търговско дружество, правоприемник на дружество с ограничена отговорност с общинско имущество „Тролейбусен транспорт" ЕООД, създадено през 1992 г. с Решение на Пазарджишкия окръжен съд по фирмено дело 4015/1992 г. Дружеството е с административен адрес: гр. Пазарджик, ул. "Христо Касабвелев" №5.

"Тролейбусен транспорт-Пазарджик" АД е компания, извършваща вътрешноградски тролейбусен превоз собственик е на автогара Пазарджик. Основната дейност на дружеството е „Превоз на пътници, ценообразуване, продажба на билети, инвеститорски контрол, ремонтна дейност, услуги и търговска дейност.

Към 31.12.2022 г. капиталът на дружеството е в размер на 4 778 740 лв., разпределен в 4 778 740 броя обикновени поименни акции, всяка с право на глас, с номинална стойност от 1 лев.

Към 31.12.2021 г. органи на управление на дружеството са Общо събрание на акционерите и Съвет на директорите и се представлява от Изпълнителен директор.

Към 01.01.2022 г. акционери в Тролейбусен транспорт- Пазарджик АД са Община Пазарджик с 50% от капитала и Хебърбус АД с 50% от капитала на дружеството.

С договор №668 от 29.08.2022 г. за приватизационна продажба чрез публичен търг Община Пазарджик продава и прехвърля правото на собственост върху 20% от капитала Тролейбусен транспорт – Пазарджик АД, а именно 955 748 броя обикновени поименни акции на „Хебърбус“ АД. Договора е сключен на основание чл. 32, ал. 1, т. 2 и чл. 33, ал. 1 от Закона за приватизация и след приватизационен контрол, чл. 36, ал. 1, т. 1, ал. 2, ал. 4 и ал. 5 от Наредбата за търговете и конкурсите приета с ПМС №213 от 25.09.2023 г.

|  |  |  |  |
| --- | --- | --- | --- |
| **Акционер** | **Седалище** | **Брой акции** | **Дял от капитала** |
| Община Пазарджик | гр. Пазарджик | 1 433 622 | 30% |
| „Хебърбус“ АД | гр. Пазарджик | 3 345 118 | 70% |
|  |  | **4 778 740** | **100 %** |

След продажбата на 20% от акциите на Тролейбусен транспорт-Пазарджик АД, Община Пазарджик е акционер с 30% от капитала на дружеството, а Хебърбус АД е акционер с 70% от капитала на дружеството.

Към датата на изготвяне на този доклад за дейността няма процедура по увеличаване на капитала на Дружеството.

През отчетения период не са извършвани сделки със свързани лица, които биха повлияли съществено върху финансовото състояние или резултати на Дружеството,

„Тролейбусен транспорт" ЕООД няма висящи съдебни административни или арбитражни производства, касаещи задължения или вземания.

Настоящия годишният финансов отчет е одобрен за издаване от ръководството на Дружеството през месец април 2023 година.

Своята транспортна дейност Дружеството осъществява на база сключен договор с Община Пазарджик за извършване на превоз на пътници по утвърдени маршрути в рамките на изградената тролейбусна мрежа.

През 2022 г. автопаркът на Дружеството се състои от 10 бр. тролейбусни мотриси и 3 бр. автобуса, с които да се покриват тролейбусните линии по време на ремонти и аварии. Дължината на изградената въздушна контактна мрежа е 13.2 км., за поддържката на която Дружеството разполага с три специализирани автомобила – автовишки. Две токоизправителни станции - ТИС1 и ТИС2, захранват контактната мрежа. Добрата поддръжка на станциите повишава сигурността на захранване на енергийната система и експлоатационния персонал. За осъществяване на ремонтната си дейност Дружеството разполага с гараж и сервиз, които се намират на тролейбусното депо, където се осъществява цялата дейност по тролейбусните превози. Годишният пробег на тролейбусните мотриси е 379 хил. км.

Транспортната дейност на „Тролейбусен транспорт-Пазарджик" АД се финансира от местния и републикански бюджет.

Дружеството реализира приходи и от автогарови услуги, като собственик на Автогара Пазарджик. Дружеството оперира с над 20 превозвачи, които извършват обществен превоз на пътници, както и по Републиканската, Областната и Общинската пътна мрежа така и зад граница За тях „Тролейбусен транспорт – Пазарджик“ предоставя комплексни автогарови услуги.

Заетият персонал в дружеството към 31.12.2022 г. е 70 души, разпределени по звена:

|  |  |  |  |  |
| --- | --- | --- | --- | --- |
| **№** | **Структурно звено** | **Длъжност** | **Брой** | **Образование** |
| 1 | Управление -1 бр. | Изпълнителен директор | 1 | Висше |
| 2 | Администрация, Счетоводство -8 бр. | Гл. счетоводител  Управител финансови дейности  Служител ЧР – орг по труда  Счетоводител оперативен  Касиер счетоводител  Експерт връзки с обществеността  Спец. маркетинг и реклама  Юрист консулт | 1  1  1  1  1  1  1  1 | Висше |
| 3 | Експлоатация - 29 бр. | Организатор транспорт  Касиер отчетник  Касиер ценни книжа  Отчетник абонаментни карти  Отчетник експлоатация  Диспечер транспортни средства  Шофьори на тролейбуси  Кондуктори  Контрольори  Хигиенисти | 1  1  1  1  1  2  10  8  2  2 | Висше  Ср.спец. иконом.  Ср.спец. иконом.  Ср.спец. иконом.  Ср. спец. техн.  Ср. спец. техн.  Ср. спец. авто  Средно  Ср. спец.  Средно |
| 4 | Гараж и сервиз - 6 бр. | Автомонтьор  Ел. монтьор  Магазинер на склад | 4  1  1 | Ср. спец.  Ср. спец.  Ср. Спец. |
| 5 | ТИС и ВЕКМ -13 бр. | Оператори ТИС  Ел. монтьори ВЕКМ | 7  6 | Ср.спец. електро  Ср.спец. електро |
| 6 | Автогара -12 бр. | Портиери  Касиери билетна каса  Хигиенисти | 4  4  4 | Средно  Ср. спец. техн.  Средно |
|  |  | ОБЩО | 70 |  |

Персоналът е добре обучен и запознат със спецификата на дейността. Всички са назначени с постоянни трудови договори, с изключение на наетите по оперативна програма „Развитие на човешките ресурси“ по проект „Заетост за теб“, които са назначени на срочни трудови договори. Всички работят при условията на втора, и трета категория труд. Трудовите възнаграждения се изплащат месечно, като основните възнаграждения са над праговете за дадената икономическа дейност.

През 2022 г. „Тролейбусен транспорт – Пазарджик“ АД получава финансиране от Агенцията по заетостта в качеството си на бенефициент по Оперативна програма „Развитие на човешките ресурси“ по проект „Заетост за теб“ за 3 наети лица във връзка със сключени договори: № ЗТ2-06-08-28800#5/ 16.11.2021г., № ЗТ2-06-08-28529#5/ 16.11.2021г. и № ЗТ2-06-08-43599#5/01.12.2022 г.

За 2022 г. „Тролейбусен транспорт - Пазарджик АД“ отчита загуба в размер на 71 хил. лв., спрямо 240 хил. лв. печалба през 2021 г.

В баланса отсрочените данъци се представят компенсирано 3423.57 лв. (3 хил. лв.).

Основните количествени параметри на осъществяваните дейности са следните:

- от вътрешно градски превози на пътниците 88,47% от общите приходи;

- от автогарови услуги 11,35% от общите приходи;

- финансови приходи 0,18% от общите приходи.

Нетните приходи от продажби, реализирани през 2022 г. са 1274 хил. лв., а през 2021 г. те са 977 хил. лв. или с 297 хил. лв. повече. Това е позитивното последствие от прекратяването на противоепидемичните мерки срещу пандемията от COVID-19.

Приходите от финансирания за 2022 г. също бележат нарастване в сравнение с предходната 2021 г., което се дължи на Националния план за възстановяване и устойчивост, основната цел на който е да способства икономическото и социално възстановяване от кризата, породена от COVID-19 пандемията.

Дружеството получава финансиране 2022 г. от:

- Държавен бюджет по “Наредбата за условията и реда за предоставяне на средства за компенсиране на намалените приходи от прилагането на цени за обществени пътнически превози по автомобилния транспорт, предвидени в нормативните актове за определени категории пътници, за субсидиране на обществени пътнически превози по нерентабилни автобусни линии във вътрешноградския транспорт и транспорта в планински и други райони.“

- Общински бюджет – за определени категории пътници.

- Европейската банка-финасиране за ДМА (Гранд - тролейбуси от 2013 г.).

- Агенцията по заетостта по проект „Заетост за теб“.

- Държавна помощ.

Разходите направени от Дружеството за 2022 г. възлизат на 2274 хил. лв., или с 211 хил. лв. повече от предходната 2021 г. с ръст от 9.28 %.

Разходите за материали за 2022 г. са 489 хил. лв. и заемат 21.50% от общите разходи. Разходите за външни услуги са 211 хил. лв. и заемат 9.72% от общите разходи. Разходите за заплати и осигуровки са 1124 хил. лв. и заемат 49.43% от общите разходи. Разходите за амортизации за 2022 г. са 409 хил. лв. и заемат 17.99% от общите разходи. Разходите за данъци за през годината са 25 хил. лв. и заемат 1.10% от общите разходи. Другите разходи за 2022 г. са 5 хил. лв., и представляват 0.22% от общите разходи. Финансовите разходи направени през годината са 1 хил. лв. и представляват 0.04% от общите разходи.

Основната дейност на дружеството и през следващите отчетни периоди ще бъде превоз на пътници, ценообразуване, продажба на билети, инвеститорски контрол, ремонтна дейност, услуги и търговска дейност.

„Тролейбусен транспорт - Пазарджик” АД ще се стреми към подобряване на резултатите от своята дейност и гарантиране на положителна динамика. Утвърждаване и следване на перспективите за развитие, подобряване на паричния баланс, намаляване на масата на задълженията към доставчици и събиранията на вземанията от клиенти, повишаване на ефективността от използването на материалната база, осигуряване на достатъчно адекватен финансов, счетоводен и оперативен контрол върху дейността на Дружеството.

На 17.05.2023 г. е връчена покана на Община Пазарджик за свикване на Общо събрание на АД „Тролейбусен транспорт-Пазарджик” на 19.06.2023 г., а при липса на кворум, Общото събрание на акционерите ще се проведе на 03.07.2023 г.

Общинският съвет Пазарджик е приел Наредба за реда на учредяване на търговски дружества с общинско имущество и за упражняване на правата на собственост на Община Пазарджик в търговските дружества. Съгласно чл. 33, ал. 1 от посочената наредба, лицата, упълномощени да представляват Община Пазарджик в общото събрание на акционерите, вземат предварително писмено съгласие под формата на решение на Общинския съвет по въпроси, изрично посочени в тази норма. В тях попадат и тези, предмет на разглеждане на насроченото общо събрание на акционерите.

Поради горното и на основание чл. 21, ал. 1, т. 9, във връзка с ал. 2 от ЗМСМА, чл. 226 от Търговския закон, чл. 16 от Закона за публичните предприятия чл. 16 от Закона за публичните предприятия и чл. 30 и чл. 33, ал. 1, т. 3, т. 4, и т. 5 от Наредба за реда на учредяване на търговски дружества с общинско имущество и за упражняване на правата на собственост на Община Пазарджик в търговските дружества,

**П Р Е Д Л А Г А М:**

Общинският съвет да обсъди и приеме предложения проект за решение.

**С уважение,**

**ТОДОР ПОПОВ,**

*Кмет на Община Пазарджик*

**ПРОЕКТ !**

**Р Е Ш Е Н И Е**

**№ ............**

**на Общински съвет - Пазарджик, взето на**

**заседанието му проведено на ................., с**

**Протокол № ............................**

**ОТНОСНО:** Упълномощаване на Кмета на Общината като представител на Община Пазарджик в Общото събрание на акционерите на „Тролейбусен транспорт - Пазарджик” АД, ЕИК: 201552200, със седалище: гр. Пазарджик, ул. "Христо Касабвелев" №, за гласуване по дневния ред в предстоящото му заседание.

Общинският съвет - Пазарджик, след като обсъди предложението на Кмета на Община Пазарджик, на основание чл. 21, ал. 1, т. 9, във връзка с ал. 2 от ЗМСМА , чл. 226 от Търговския закон, чл. 16 от Закона за публичните предприятия чл. 16 от Закона за публичните предприятия и чл. 30 и чл. 33, ал. 1, т. 3, т. 4, и т. 5 от Наредба за реда на учредяване на търговски дружества с общинско имущество и за упражняване на правата на собственост на Община Пазарджик в търговските дружества, след станалите разисквания,

**Р Е Ш И:**

Упълномощава Кмета на Общината като представител в Общото събрание на акционерите на „Тролейбусен транспорт – Пазарджик” АД, ЕИК: 201552200, което ще се проведе на 19.06.2023г., от 11:00 часа, в гр. Пазарджик, ул. Христо Касапвелев" №5, при липса на кворум, ново ОСА ще се проведе на същото място и час на 03.07.2023 г., да гласува по всички точки от дневния ред, както следва:

**І. По т. 1:** Приемане на отчета на Съвета на директорите за дейността на дружеството за 2022 г. и на годишния финансов отчет на дружеството за 2022 г.

***Проект за решение*** - Общото събрание на дружеството приема отчета на Съвета на директорите за дейността на дружеството за 2022 г. и годишния финансов отчет на дружеството за 2022 г.

**ІІ. По т. 2:** Освобождаване от отговорност членовете на Съвета на директорите на дружеството за 2022 г.

***Проект за решение*** - Общото събрание на дружеството освобождава от отговорност членовете на Съвета на директорите на дружеството за 2022 г.

**ІІІ. По т. 3:** Назначаване на дипломиран експерт-счетоводител за проверка и заверка на годишния финансов отчет за 2023 г.

***Проект за решение*** - Общото събрание на дружеството приема предложението на Съвета на директорите за назначаване на дипломиран експерт-счетоводител за проверка и заверка на годишния счетоводен отчет за 2023 г.

**ІV. По т. 4:** Разпределя финансовия резултат за 2022 г., както следва: Годишна загуба в размер на 70 803,42 лева, която остава като непокрита загуба от минали години съгласно Устава на дружеството.

***Проект за решение*** – Общото събрание на дружеството разпределя финансовия резултат за 2022 г., според предложението на Съвета на директорите.

**ХАРИ ХАРАЛАМПИЕВ**

*Председател на Общински Съвет – Пазарджик*